b'\n_START_ARTICLE_\nSlobodan \xc5\xbdumer\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdumer se je rodil v dru\xc5\xbeini ljubljanskega zdravnika Milana \xc5\xbdumra ter rentgenologinje in prav tako profesorice na medicinski fakulteti Mire Vurnik \xc5\xbdumer (Mira je h\xc4\x8di Ivana Vurnika in Helene Vurnik). V rojstnem mestu je obiskoval gimnazijo (1955\xe2\x80\x931963) in \xc5\xa1tudiral tehni\xc5\xa1ko fiziko na Fakulteti za naravoslovje in tehnologijo (1963\xe2\x80\x931967). Prav tam je leta 1972 opravil magisterij in leta 1973 doktoriral z disertacijo Dolo\xc4\x8danje kratkih kvadrupolnih spin-mre\xc5\xbenih relaksacijskih \xc4\x8dasov v trdnih snoveh s pomo\xc4\x8djo jedrske dvojne resonance. V \xc5\xa1tudijskem letu 1975/1976 se je izpopolnjeval na Svobodni univerzi v Bruslju. Leta 1967 se je zaposlil na ljubljanski Fakulteti za matematiko in fiziko od leta 1974 kot docent, od 1982 izredni in od 1987 kot redni profesor za fiziko. V letih 1984\xe2\x80\x9386 je bil gostujo\xc4\x8di znanstvenik na Liquid Crystal Institute v Kentu (ZDA)._NEWLINE_Sam ali v soavtorstvu je v mednarodnih revijah objavil preko sto \xc4\x8dlankov in bil sourednik knjig Liquid crystals in complex geomerties formed by polymer and poroust networks (1996) in Defects in liquid crystals: computer simulations theory and experiment (2001)._NEWLINE_Za pomemben prispevek pri raziskavah polimernih disperzij teko\xc4\x8dih kristalov na univerzi v Kentu, ki so bile tudi podlaga za 3 ameri\xc5\xa1ke patente, je leta 1990 prejel Kidri\xc4\x8devo nagrado (\xc5\xbee pred tem je 1980 prejel nagrado Sklada Borisa Kidri\xc4\x8da), 2017 pa \xc5\xa1e Zoisovo nagrado za \xc5\xbeivljenjsko delo.'